Publication: Magyar Közlöny
Issue: MK-2001-137 (Year: 2001, Number: 137)
Era: 1990-2004
Section: — módosított — 1074/1999. (VII. 7.) Korm. határozat
Paragraph Index: 805

8. A Közalapítvány szervezete és működése 8.1. A Kuratórium működése 8.1.1. A Kuratórium szükség szerint, de évente legalább négyszer tart ülést. A Kuratórium ülései — amennyiben a Kuratórium eltérően nem rendelkezik — nyilvánosak. Zárt ülés elrendelésére akkor van lehetőség, ha az ülés témája miatt az titokvédelmi, adatvédelmi szempontból, illetve személyiségi jogok védelme szempontjából indokolt. A Kuratórium ülését, azt legalább 10 nappal megelőzően, a napirend és a napirendhez kapcsolódó teljes dokumentáció — írásban történő — megküldésével az elnök hívja össze. 8.1.2. Össze kell hívni a Kuratóriumot, ha legalább négy tagja vagy a Felügyelő Bizottság az összehívás céljának megjelölésével írásban kezdeményezi a kezdeményezéstől számított 30 napon belül. 8.1.3. A Kuratórium határozatképes, ha az ülésen legalább hét tagja jelen van, továbbá a jelen lévő tagok többsége nem áll az Alapítóval függőségi, illetve közalkalmazotti jogviszonyban. Határozatképtelenség esetén a Kuratórium ülését 15 napon belül változatlan napirenddel ismét össze kell hívni. A Kuratórium ülését az elnök, akadályoztatása esetén az alelnök vezeti le, együttes akadályoztatásuk esetén a jelen lévő kuratóriumi tagok egyszerű szótöbbséggel választanak maguk közül levezető elnököt, aki az Alapítóval nem áll érdekeltségi viszonyban. 8.1.4. A Kuratórium határozatait általában nyílt szavazással, az ülésen jelen lévő tagok egyszerű szótöbbségével hozza. Szavazategyenlőség esetén a levezető elnök szavazata dönt. A Kuratórium döntése, illetőleg az SZMSZ külön rendelkezése alapján titkos szavazás is tartható.

Source: https://magyarkozlony.hu/hivatalos-lapok/98c01d3805a4c6ba29a3554e3d1bc6e8d1d6b70e/dokumentumok/e65a6b36bbe1fdf7d940d074b3f2bb1cb0190e32/letoltes